Mozanbico Republica del Mozanbico República de Moçambique El Mozanbico el xe on Stato de ł'Africa Orientałe. El confina a nord co ła Tanzania e el Malawi, a nordovest co ło Zambia, a ovest co ło Zimbabwe, a sudovest co el Sudafrica e ło Swaziland; el xe bagnà a est dal Canałe de Mozanbico. El nome Mozanbico vien da la prima cavedal, che la se cataa su l'isola de Mozanbico. El nome xe la trasformasion de Musa bin Bichi, el nome del cao vilagio che abitaa so l'isola quando i portoghexi xe rivá inte el 1498. El ga una superficie de 801 590 km². El Mozanbico ga na gran varietá de ecosistemi. Particolar del nord xe la savana arboricola. I primi abitanti del Mozanbico xera grupi pigmei che ga lasá dipinti murali inte el nord e in tel centro del paexe. Inte el secolo IV de la nostra era, grupi de bantu i ze rivá in tel nord del Mozanbico. I xera agricoltori e fabri. Sti primi abitanti i comerciava co marcanti arabi che rivava su la costa a l'Ixola de Mozanbico e Pemba. I portoghexi i ze rivá su le coste del Mozanbico in tel 1498 inte el tentativo de verzar la rota par le Indie. La colonizasion la sa fermá su la costa, mentre el control del paexe vegnea dato in man a coloni privadi. Dopo la seconda guera mondial, el Portogalo no volea molar le so colonie. Inte el 1962, i grupi che volea l’indipendenza i sa riunio in tel Fronte par la Liberasion del Mozanbico . La lota militare par la liberasion la scominciò in tel 1964. El FRELIMO no l’era sostegnú da la majoria de la popolasion. El Mozanbico xera na colonia da quatrocento ani e tanti no volea canbiar, o no volea farlo co la violensa. Inte el 1974, on colpo de stato in Portogalo cambiò la situasion sul campo. El 25 giunio 1975, el Mozanbico diventava indipendente e Samora Machel xera el primo presidente. Machel ga subito dato asilo a i movimenti de liberasion del Sudafrica e Rhodesia . El governo del Sudafrica alora sa meso a sostener la Resistenza Nasional Mozambicana che volea scominciar la guera civil par cambiar el governo. Co la guera, tuti i portoghexi ga lasá el paexe, provocando el crolo de la produsion agricola e industriale. La guera ga causá la morte de pi de un milion de mozanbicani e almanco do milioni se scapè ne i paexi vicini. El 19 otobre 1986, Samora Machel el xe morto in on incidente aereo provocá da i militari sudafricani. El so sucesor, Joaquim Chissano, ga continuá el proceso de le riforme e el dialogo co la RENAMO par finir la guera. L’acordo de pace fu firmá a Roma inte el 1992 dopo che la Comunitá de Sant’Egidio e el governo italiano, ga lavorá par metar insieme i do litiganti. Armando Guebuza l’è diventá presidente inte el dicembre 2004. Ła cavedal ła xe Maputo. El ga na popołasion de 28 829 476 abitanti. El 99,66% de la popolasion xe bantu. I grupi majori xe i makua, al nord, i sena e i shona al zentro e sud. Su la costa se cat i makonde, na olta guerieri ancò scultori rinomadi. El groso de la popolasion se identifica co grupi cristiani minori o i segue le religioni tradisionali. I cristiani catoleghi xe el 25%; el 19% segue el sionismo, na seta cristiana de origine sudafricana; i musulmani xe el 18%, i se cata inte el nord del paexe. El Mozanbico ga na crescita del 5-7%, ma ga anca avù de i disastri naturai che ga distruto tante zone. La zente che vive soto el livel de la povertá xe la majoria. La majoria de la popolasion la laora ne la agricoltura de sostentamento, o ne la pesca. El 88% de la tera aràbiłe non l’è mia coltivá. El turismo xe in crescita.